b'\n_START_ARTICLE_\nSlovenji Plajberk\n_START_PARAGRAPH_\nSlovenji Plajberk (nem\xc5\xa1ko Windisch Bleiberg, doma\xc4\x8de ime Svin\xc4\x8dnica) je izredno lepo gorsko turisti\xc4\x8dno naselje na Avstrijskem Koro\xc5\xa1kem, kjer \xc5\xbeivi mo\xc4\x8dna slovenska narodna skupnost. Le\xc5\xbei 948 mnm v enem najlep\xc5\xa1ih predelov Karavank pod 1589 m visoko \xc5\xbdingarico. Naselje je dostopno po 3 km dolgi gozdni cesti, ki se na Sopotnici (Malem Ljubelju) odcepi od glavne ceste Ljubelj\xe2\x80\x93Celovec._NEWLINE_Slovenji Plajberk obdaja venec gora. Le\xc5\xbei v mogo\xc4\x8dni visokogorski dolini Poden, ki privablja turiste in izletnike. Iz Slovenjega Plajberka pelje cesta \xc5\xa1e naprej, do vi\xc5\xa1je le\xc5\xbee\xc4\x8dega naselja \xc5\xbdabnica (Bodental, 1010 mnm). Od tod je \xc5\xa1e okoli 30 minut hoje do slovite Mlake (M\xc3\xa4rchenwiese) pod severno steno Vrta\xc4\x8de (2181 m).\n_START_SECTION_\nZgodovina\n_START_PARAGRAPH_\nPrva omemba naselja je iz leta 1332. Prvotno naselje je nastalo ob le\xc5\xbei\xc5\xa1\xc4\x8dih svin\xc4\x8deve rude, ki jo je sprva izkori\xc5\xa1\xc4\x8dal vetrinjski samostan. Pozneje se je skozi stoletja zamenjalo ve\xc4\x8d lastnikov. Rudnik je dokon\xc4\x8dno prenehal obratovati leta 1943. Slovenji Plajberk je bil dvakrat samostojna ob\xc4\x8dina, in sicer v letih 1849 do 1871 in od 1893 do 1973, samostojna \xc5\xbeupnija pa je od leta 1875.'